Na temelju članka 109. Stavka 4. Zakona o prostornom uređenju (NN br. 153/13, 65/17, 114/18, 39/19, 98/19 i 67/23) i članka 31. Statuta Grada Zaboka („Službeni glasnik Krapinsko-zagorske županije“ broj: 09/13, 16/14, 4/18, 5/20, 13/20 – pročišćeni tekst, 15/21 i 28/21 pročišćeni tekst), Gradsko vijeće Grada Zaboka na svojoj 23. sjednici održanoj 12. veljače 2024. donijelo je

**O D L U K U**

**o IX. izmjenama i dopunama**

**Odluke o donošenju Prostornog plana uređenja Grada Zaboka**

# I. TEMELJNE ODREDBE

Članak

Donosi se odluka o IX. izmjenama i dopunama Odluke o donošenju PROSTORNOG PLANA UREĐENJA GRADA ZABOKA (Službeni glasnik Krapinsko Zagorske županije br. 8/09, 9/11, 3/13, 12/15, 10/17, 45/17, 5/18-pročišćeni tekst, 14/18-ispravak, 30/19, 37/20, 1/21-pročišćeni tekst, 29/21, i 46/21-pročišćeni tekst) u daljnjem tekstu: Odluka.

Članak

Sastavni dio ove Odluke je elaborat „IX. izmjene i dopune Prostornog plana uređenja Grada Zaboka“ koji je izradila tvrtka Arhitektonski atelier deset d.o.o.za arhitekturu i urbanizam iz Zagreba. Sadržaj elaborata je sljedeći:

1. Obrazloženje plana
2. Kartografski prikazi kojima se zamjenjuju kartografski prikazi Prostornog plana uređenja Grada Zaboka istog naziva:

|  |  |  |
| --- | --- | --- |
| 1. | KORIŠTENJE I NAMJENA POVRŠINA | 1 : 25000 |
| 2.1. | PROMETNA MREŽA | 1 : 25000 |
| 2.2. | ELEKTROENERGETSKA MREŽA | 1 : 25000 |
| 2.3. | ELEKTRONIČKA KOMUNIKACIJSKA INFRASTRUKTURA | 1 : 25000 |
| 2.4. | PLINOVODNA MREŽA | 1 : 25000 |
| 2.5. | VODOOPSKRBNA MREŽA | 1 : 25000 |
| 2.6. | ODVODNJA I PROČIŠĆAVANJE OTPADNIH VODA | 1 : 25000 |
| 3.1. | UVJETI KORIŠTENJA, UREĐENJA I ZAŠTITE PROSTORA | 1 : 25000 |
| 3.2. | PODRUČJA POSEBNIH OGRANIČENJA U KORIŠTENJU PROSTORA | 1 : 25000 |
| 4.a | GRAĐEVINSKA PODRUČJA | 1 : 5000 |
| 4.b | GRAĐEVINSKA PODRUČJA | 1 : 5000 |
| 4.c | GRAĐEVINSKA PODRUČJA | 1 : 5000 |
| 4.d | GRAĐEVINSKA PODRUČJA | 1 : 5000 |

1. Odluka o donošenju Plana
2. Pročišćeni tekst odredbi za provođenje Plana
3. Imenovanje odgovornog voditelja izrade nacrta Plana i podaci o tvrtki izrađivača

Elaborat iz stavka 1. ovog članka sastavni je dio ove odluke i ovjerava se pečatom Gradskog vijeća Grada Zaboka i potpisom predsjednika Gradskog vijeća.

# II ODREDBE ZA PROVOĐENJE

Članak

U članku 6. mijenja se stavak 1. Prometne građevine tako da glasi

1. Prometne građevine

a/ Cestovne građevine

Autoceste

A2: Gornji Macelj (GP Macelj (granica RH/Slovenija)) - Krapina - Zagreb (čvorište Zagreb zapad, A3)

Državne ceste

DC 1: Gornji Macelj (A2) - Krapina - Ivanec Bistranski (A2) - Zagreb (A1) - Karlovac - Gračac - Knin - Sinj - Split (D8);

DC 14: Mokrice (D307) - Dubrava Zabočka - Bedekovčina - Selnica - Podgrađe (D29);

DC 205: Razvor (GP Razvor (granica RH/Slovenija) - Klanjec - Dubrovčan - Pavlovec Zabočki (D1/ŽC2267);

DC 507: Pregrada (D206) - Klokovec - Jezero Klanječko (D205)

b/ Željezničke građevine

Željeznička pruga velikih brzina Zagreb - Zabok - Krapina – Beč

Željeznička pruga za regionalni promet R106 Zabok – Krapina – Đurmanec – Državna granica – (Rogatec)

Željeznička pruga za regionalni promet R201 Zaprešić - Zabok – Varaždin – Čakovec,

Željeznička pruga za lokalni promet L202 Hum Lug rasputnica – Gornja Stubica

c/ Građevine u funkciji zračnog prometa

Letjelište/ 2C/1A *"Zabok"*

Članak

U članku 6. mijenja se stavak 5. Prometne građevine tako da glasi:

1. Prometne građevine

a/ Cestovne građevine

Županijske ceste

ŽC 2159: Ciglenica Zagorska (D1) - Hum Zabočki (Ž2264)

ŽC 2160: Švaljkovec (D1/D35) - Sv. Križ Začretje (Ž2158) - Štrucljevo - Zabok (Ž2195)

ŽC 2161: Sveti Križ Začretje (Ž2160) - Temovec - Zabok (Ž2195)

ŽC 2189: Martinišće (L22041) - Gubaševo (D205);

ŽC 2193: Jakuševec Zabočki - Zabok (Ž2161)

ŽC 2195: Zabok (D1) - Pavlovec Zabočki - Gubaševo - Martinišće - Luka - Pojatno (Ž2186)

ŽC 2256: Martinišće (Ž2195) - Gubaševo (aerodrom Zabok - Gubaševo)

ŽC 2264: Zabok (D1) – Bračak – Bedekovčina - Poznanovec - Zlatar Bistrica (D24/D29)

ŽC 2267: Gubaševo – (nerazvrstana cesta – DC1/DC205)

Članak

U članku 7. stavku 8. mijenja se alineja 1. tako da glasi:

* + sve javne pješačke površine moraju biti uređene na način koji omogućuje pristup i kretanje osobama smanjene pokretljivosti, sukladno posebnim propisima (Pravilnik o osiguranju pristupačnosti građevina osobama s invaliditetom i smanjene pokretljivosti NN 78/13)

Članak

U članku 7. stavku 9. dodaje se alineja koja glasi:

* + Nije dozvoljeno nasipavanje terena na neizgrađenim česticama za koje nije ishođena građevinska dozvola za gradnju građevina čija je gradnja dozvoljena ovim planom.

Članak

U članku 7. stavku 10. dodaju se alineje koje glase:

* + Širina zemljišnog pojasa prometnice uz koju se gradi višestambena zgrada (zgrada s više od 3 odvojene stambene jedinice) mora biti najmanje 7,0 m.
  + Radi sigurnosti prometa na nerazvrstanim cestama ne dopušta se parkiranje u cestovnom zemljištu istih cesta, već isključivo na vlastitim parcelama investitora. Fizički onemogućiti pristup vozila na parcelu izuzev cestovnim prilazom (priključkom), tako da se uključivanje u promet na cestu i isključivanje iz prometa može izvesti isključivo hodom vozila unaprijed.

Članak

U članku 9. stavku 1. brišu se riječi „snage do 10 kW“.

Članak

U članku 9. stavku „građevna čestica“ mijenja se alineja 2. tako da glasi:

|  |  |
| --- | --- |
| najmanja površina čestice | 250 m2 za katnost P+Pk (prizemlje + stambeno potkrovlje)  400 m2 za katnost P+1+Pk (prizemlje+kat+stambeno potkrovlje)  600 m2 za gradnju višestambene zgrade (zgrade s više od 3 odvojene stambene jedinice) |

Članak

U članku 9. stavku „stambene, stambeno – poslovne, poslovne i javne građevine“ mijenja se alineja 7. tako da glasi:

|  |  |
| --- | --- |
| parkirna mjesta riješiti na vlastitoj čestici prema kriteriju | 2 pm/1 stan  ili  25 pm/1000m2 GBP stanova pri čemu se primjenjuje veća vrijednost  6 pm/1000m2 GBP uredske namjene  8 pm/1000m2 GBP proizvodne namjene  12 pm/1000m2 GBP trgovačke namjene  15 pm/1000m2 GBP ugostiteljske namjene  u GBP za izračun PGM ne uračunavaju se garaže i jednonamjenska skloništa |

Članak

U članku 9.a stavku 1. brišu se riječi „snage do 10 kW“.

Članak

U članku 9 a. stavku „građevna čestica“ mijenja se alineja 2. tako da glasi:

|  |  |
| --- | --- |
| najmanja površina čestice | za višestambene zgrade (zgrade s više od 3 odvojene stambene jedinice) 600 m2  za samostojeće građevine 300 m2  za poluugrađene građevine 250 m2  za ugrađene građevine 200 m2 |

Članak

U članku 9.a stavku „građevna čestica“ mijenja se alineja 3. tako da glasi:

|  |  |
| --- | --- |
| koeficijent izgrađenosti čestice kig  (tlocrtna površina svih građevina na čestici / površina čestice) | max 0.5 |

Članak

U članku 9.a stavku „građevna čestica“ mijenja se alineja 5. tako da glasi:

|  |  |
| --- | --- |
| najmanji ozelenjeni dio čestice | 20 % |

Članak

U članku 9 a. stavku „stambene, stambeno – poslovne, poslovne i javne građevine“ mijenja se alineja 7. tako da glasi:

|  |  |
| --- | --- |
| parkirna mjesta riješiti na vlastitoj čestici prema kriteriju | 2 pm/1 stan  ili  25 pm/1000m2 GBP stanova pri čemu se primjenjuje veća vrijednost  6 pm/1000m2 GBP uredske namjene  8 pm/1000m2 GBP proizvodne namjene  12 pm/1000m2 GBP trgovačke namjene  15 pm/1000m2 GBP ugostiteljske namjene  u GBP za izračun PGM ne uračunavaju se garaže i jednonamjenska skloništa |

Članak

U članku 9 a. briše se stavak koji glasi:

U obuhvatu Urbanističkog plana uređenja zona mješovite namjene Zabok sjever (bivša motocross staza) može se planirati katnost građevine najviše P+4+Pk, visina građevine najviše 18 m i ukupna visina građevine najviše 22 m. Područja na kojima se dopušta veća katnost, visina i ukupna visina građevine detaljno će se utvrditi tim planom.

Članak

U članku 9 b. dodaje se stavak koji glasi:

Korištenje otvorenih terena za sportsku namjenu (moto sport) nije dozvoljeno izvan površina sportsko – rekreacijske namjene predviđenih ovim planom.

Članak

U članku 9 c. dodaju se stavci koji glase:

Na građevnim parcelama je potrebno urediti prostor za kratkotrajno odlaganje kućnog otpada. Mjesto za odlaganje treba biti pristupačno s javno prometne površine i treba biti zaklonjeno s izravnog pogleda se ceste.

Kod višestambenih, poslovnih i višestambeni-poslovnih građevina mjesto za odlaganje otpada treba biti predviđeno u sklopu građevine. Iznimno se može dozvoliti odlaganje i izvan građevine, ako to iz opravdanog razloga nije moguće osigurati u zgradi, ali mora biti na građevnoj parceli i mora biti arhitektonski oblikovano i usklađeno sa zgradom. Za spremnike za odvojeno skupljanje otpada: papir, staklo, plastika i dr.; treba predvidjeti prikladno mjesto koje nije vizualno izloženo.

Članak

U članku 13. mijenja se stavak 5. tako da glasi:

Krovišta mogu biti ravna ili kosa, u pravilu dvostrešna, nagiba ne većeg od 45º. U naseljima gradskih obilježja i Lugu Zabočkom, dozvoljava se izgradnja još jedne etaže oblikovane ravnim ili mješovitim krovom, koja može imati površinu najviše do 75% površine karakteristične etaže i uvučeno je pretežno s ulične strane. Krovište može biti pokriveno crijepom ili uobičajenim suvremenim pokrovima. Nije dopuštena upotreba valovitog salonita i svijetlih reflektirajućih pokrova.

Članak

U članku 24. stavku 2. mijenja se alineja 13. tako da glasi:

* parkirališta bez građevina za potrebe investitora, s mogučnošću postavljanja punionica za električna vozila

Članak

U članku 24. mijenja se stavak 3. tako da glasi:

Pojedinačna građevna čestica s postojećim izgrađenim građevinama koja ovim planom nije uvrštena u građevinsko područje naselja smatra se izdvojenim dijelom građevinskog područja. Postojeće građevine na takvoj čestici mogu se rekonstruirati i dograđivati do maksimuma koji je utvrđen za građevinsko područje stambene i mješovite namjene te graditi zamjenske građevine i prizemne pomoćne građevine tlocrtne površine najviše 50 m2.

Članak

U članku 27. mijenja se stavak 4. tako da glasi:

Na površini vinograda i voćnjaka od 2000 m2 i više moguće je korištenje klijeti u funkciji turističkih djelatnosti. Kod takvih klijeti u podrumu ili suterenu veličine do 100 m2 omogućuje se proizvodnja i čuvanje vina te proizvoda od voća, a u prizemlju do 100 m2 uređenje kušaonice vina i proizvoda od voća te pružanje usluga seoskog turizma i sl.

Članak

U članku 32. stavku 2. dodaje se alineja koja glasi:

* + sustavi za proizvodnju električne energije iz sunčeve energije (na građevinama ili na terenu na čestici na kojoj se gradi osnovna građevina)

Članak

U članku 33. mijenja se stavak 2. tako da glasi:

Na površinama zdravstvene namjene s oznakom D3 moguća je izgradnja obrazovnih ustanova za potrebe zdravstva, građevina socijalne namjene (hospicij). Na svim površinama javne namjene moguća je izgradnja pratećih i pomoćnih građevina te sustava za proizvodnju energije iz obnovljivih izvora.

Članak

Članak 36. mijenja se tako da glasi:

(1) Ako se izdaje lokacijska dozvola za građenje objekata i instalacija na javnoj cesti ili unutar zaštitnog pojasa javne ceste, prethodno se moraju zatražiti uvjeti Hrvatskih autocesta d.o.o. kad se radi o autocestama, Hrvatskih cesta d.o.o. kada se radi o državnim cestama i županijske uprave za ceste ako se radi o županijskoj i lokalnoj cesti.

(2) Zaštitni pojas mjeri se od vanjskog ruba zemljišnog pojasa ceste tako da je u pravilu širok sa svake strane:

za autoceste 40 m,

za ceste namijenjene isključivo za promet motornih vozila ili brze ceste 40 m,

za državne ceste 25 m,

za županijske 15 m,

za lokalne ceste 10 m.

(3) U pojasu javnih cesta izvan građevinskih područja mogu se graditi benzinske postaje te praonice i servisi vozila.

(4) Za gradnju unutar zaštitnog pojasa državnih cesta potrebno je ishoditi posebne uvjete građenja Hrvatskih cesta d.o.o., a izgradnja priključaka (kružnih tokova) ili rekonstrukcija raskrižja s državnom cestom može se izvoditi samo uz projektnu dokumentaciju odobrenu po Hrvatskim cestama d.o.o.

(5) Za izgradnju čvorišta "Zabok" na autocesti A2 planirana je lokacija prikazana u grafičkim prilozima Plana.

(6) Minimalni tehnički elementi za gradnju i rekonstrukciju postojećih državnih cesta izvan naselja određeni su Pravilnikom o osnovnim uvjetima kojima javne ceste i njihovi elementi moraju udovoljavati sa stajališta sigurnosti prometa.

(7) Minimalni tehnički elementi za gradnju novih i rekonstrukciju postojećih državnih cesta u naseljima određuju se kako slijedi:

* broj prometnih trakova iznosi dva
* najmanja dozvoljena širina prometnog traka za državnu cestu iznosi 3,0m
* najmanja dozvoljena širina rubnog traka za državnu cestu iznosi 0,2m
* najmanja dozvoljena širina nogostupa javne ceste je 1,60m (najmanje jednostrano)
* najmanja dozvoljena širina bankine/berme za državnu cestu iznosi 1,0m

(8) Iznimno kod rekonstrukcije ceste unutar izgrađenog dijela naselja širina prometnog traka državne ceste iznosi minimalno 3,0m a širina nogostupa 0,8-1,2m (najmanje jednostrano).

Članak

Članak 36.a. mijenja se tako da glasi:

(1) Za poduzimanje bilo kakvih radova ili radnji u zaštitnom pojasu autoceste (40 m mjereno od vanjskog ruba zemljišnog pojasa autoceste) potrebno je prethodno ishoditi posebne uvjete građenja i potrebne suglasnosti od strane Hrvatskih autocesta d.o.o. te mišljenje i suglasnost od strane Autocesta Zagreb – Macelj d.o.o..

(2) Unutar zaštitnog pojasa autoceste nije dozvoljeno planiranje nikakvih objekata visokogradnje.

(3) U fazi projektiranja objekata visokogradnje potrebno je uključiti utjecaj buke uzrokovane prometom na autocesti te slijedom toga planirati detaljnu namjenu površina i predvidjeti zaštitu od buke.

(4) Objekte niskogradnje (prometnice, parkirališta i sl.) potrebo je projektirati na način da se razmotri mogućnost ne ulaženja u zaštitni pojas autoceste, a u svakom slučaju da se ne ugrožava sigurnost odvijanja prometa na autocesti (predvidjeti ogradu protiv zasljepljivanja vozila na autocesti ) te ne smanjuje funkcionalnost iste. Komunalnu infrastrukturnu mrežu te javnu rasvjetu potrebno je projektirati na način da se ne dolazi u koliziju s postojećim sustavima uz i/ili na autocesti. Minimalna udaljenost navedenih građevina od vanjskog ruba zemljišnog pojasa autoceste definirati će se ovisno o vrsti i namjeni gradnje u daljnjim upravnim postupcima.

(5) U zaštitnom pojasu od 100,00 m uz autocestu nije dopušteno postavljanje reklama.

(6) Rasvjetu prometnih površina i samih objekta potrebno je projektirati tako da se ne ugrožava sigurnost prometa na autocesti.

(7) Razradom Plana ne smije se smanjiti funkcionalnost autoceste, ugroziti ili ometati sigurnost odvijanja prometa te povećati troškova održavanja iste.

(8) Za svaki zahvat u prostoru od strane pravnih i fizičkih osoba ne smije se remetiti bilo koji od postojećih sustava uz ili na autocesti (vanjska odvodnja i sl.)

(9) Prilikom izgradnje građevina ne smije se ometati niti zalaziti u područje izvlaštenja autoceste Zagreb-Macelj.

Članak

Članak 38. mijenja se tako da glasi:

Postojeće željezničke pruge na području grada Zaboka su:

* Željeznička pruga za regionalni promet R106 Zabok – Krapina – Đurmanec – Državna granica – (Rogatec)
* Željeznička pruga za regionalni promet R201 Zaprešić - Zabok – Varaždin - Čakovec
* Željeznička pruga za lokalni promet L202 Hum Lug rasputnica – Gornja Stubica

Na području grada planirana je željeznička pruga:

* Željeznička pruga velikih brzina Zagreb - Zabok - Krapina – Beč

Za željezničke pruge određen je zaštitni pružni pojas.

Širina zaštitnog pružnog pojasa željezničke pruge određena je Pravilnikom o općim uvjetima za građenje u zaštitnom pružnom pojasu (NN 5/23).

Zaštitni pružni pojas čini zemljište s obje strane željezničke pruge odnosno kolosijeka širine po 100 m, mjereno vodoravno od osi krajnjega kolosijeka, kao i pripadajući zračni prostor.

U zaštitnom pružnom pojasu mogu se graditi građevine i objekti infrastrukture prema posebnim uvjetima Hrvatskih željeznica.

U dijelu gospodarske zone u naselju Gubaševo u kojem je planirana izgradnja pretovarne stanice kao dijela županijskog sustava gospodarenja otpadom omogućuje se izgradnja potrebnih kolosijeka i druge infrastrukture kojima će se omogućiti povezivanje pretovarne stanice na mrežu željezničkog prometa.

Na mjestu križanja s nerazvrstanom cestom, ulicom 103. brigade moguća je gradnja podvožnjaka za osobne automobile.

U ulici Đački put moguća je gradnja nadvožnjaka.

Članak

Članak 40. mijenja se tako da glasi:

Trase, koridori i površine sustava elektroenergetske mreže prikazani su na kartografskom prikazu 2.2. u mjerilu 1:25000.

Radi zaštite postojećih koridora i održavanje tehničke ispravnosti građevina, vodova i mreža prilikom realizacije ostalih sadržaja plana potrebno je poštivati zaštitne udaljenosti i koridore do izgrađenih elektroenergetskih građevina.

Zaštitni koridori za visokonaponske nadzemne vodove iznose:

za postojeći nadzemni vod napona 110 kV 40 m (20 m obostrano od uzdužne osi prijenosnog voda)

za planirani nadzemni vod napona 110 kV 50 m (25 m obostrano od uzdužne osi prijenosnog voda)

za postojeći podzemni vod napona 110 kV 2,5 m

za planirani podzemni vod napona 110 kV 7 m (3,5 m obostrano od uzdužne osi prijenosnog voda)

za nadzemni vod napona 35 kV 20 m (10 m obostrano od osi voda)

za nadzemni vod napona 10(20) kV 16 m (8 m obostrano od osi voda)

odnosno, građevine trebaju biti odmaknute od najbližeg dijela stupa (temelji i sl) nadzemnog voda 35 kV 5m, nadzemnog voda 10 kV i 20kV 2m, a građevine visokogradnje trebaju biti odmaknute od najbližeg vodiča nadzemnog voda 6 m.

Zaštitni koridor za niskonaponske nadzemne vodove iznosi:

* za nadzemni vod napona 0,4 kV 5 m (2.5 m obostrano od osi voda)

odnosno, građevine trebaju biti odmaknute od najbližeg dijela stupa (temelji i sl) nadzemnog voda 0,4 kV 1m, a građevine visokogradnje trebaju biti odmaknute od najbližeg vodiča nadzemnog voda 2 m.

Zaštitni koridori za visokonaponske i niskonaponske podzemne vodove iznose:

* za podzemni vod napona 35 kV 5 m
* za podzemni vod napona 10(20) kV 4 m
* za podzemni vod napona 0,4 kV 2 m

Zaštitni koridori za transformatorske stanice (TS) 10(20)/0,4 iznose:

za kabelske TS - čestice optimalne površine za smještaj samostojeće građevine transformatorske stanice, sukladno geodetskoj podlozi pojedine lokacije s kamionskim pristupom na javni put

za stupne TS - čestice optimalne površine za smještaj samostojeće građevine transformatorske stanice, sukladno geodetskoj podlozi pojedine lokacije s kamionskim pristupom na javni put

Građenje u zaštitnom koridoru elektroenergetskih vodova moguće je uz posebne uvjete i tehničko rješenje izrađeno od strane nadležnog elektroprivrednog poduzeća.

U slučaju potrebe elektroopskrbe budućih građevina na području Prostornog plana uređenja Grada Zaboka potrebno je predvidjeti koridore za 10(20) i 0,4 kV vodove i lokaciju transformatorske stanice 10(20)/0,4 kV sa stalnim neometanim kamionskim pristupom na javnu površinu, te omogućiti prolaz 10(20) kV i 0,4 kV vodova od lokacije transformatorske stanice 10(20)/0,4 kV do susjednih parcela.

Povezivanje, odnosno priključak planiranih elektrana iz reda obnovljivih izvora na elektroenergetsku mrežu odnosno novih korisnika elektroenergetske mreže sastoji se od pripadajuće trafostanice (TS) smještene u granicama obuhvata obnovljivog izvora energije i priključnog dalekovoda(DV)/kabela(KB) na postojeći ili planirani dalekovod/kabel (DV/KB) ili na postojeću iii planiranu trafostanicu u nadležnosti operatora elektroenergetske mreže. Prostor između granica obuhvata elektrane - obnovljivog izvora energije i postojeće elektroenergetske mreže je prostor za trase i lokacije u istraživanju građevina priključka. Točno definiranje trase priključnog dalekovoda (DV)/kabela(KB) i lokacije transformatorske stanice (TS) koje čine priključak biti ce ostvarivo samo po prethodno dobivenim posebnim uvjetima i uvjetima priključenja izdanim od strane nadležnog operatora elektroenergetske mreže (operator prijenosnog sustava ili operator distribucijskog sustava), na osnovi nadležnosti nad mjestom priključka na elektroenergetsku mrežu visokog ili srednjeg napona i prihvaćenog Elaborata mogućnosti priključenja na mrežu.

Članak

U članku 49. mijenja se stavak „stambene građevine“ tako da glasi:

|  |  |  |  |
| --- | --- | --- | --- |
| 2.4. | Stambene građevine | Status zaštite | Broj u Registru kulturnih dobara RH |
| 2.4.1. | Dvorac Bračak, Bračak | Z | 4109 |
| 2.4.2. | Dvorac Gredice, Zabok | Z | 2229 |
| 2.4.3. | Tradicijska okućnica „Zagorska hiža“, Dubrava Zabočka, 29c | Z | 7591 |

Članak

U članku 52. mijenja se stavak „potresi“ tako da glasi:

**Potresi**

Seizmičnost na području Grada Zabok iznosi VIIIº po MSK ljestvici.

*Mjere zaštite u urbanističkim planovima i građenju*

Protupotresno projektiranje kao i građenje građevina treba provoditi sukladno zakonskim propisima o građenju i prema postojećim tehničkim propisima za navedenu seizmičku zonu.

Građevine društvene infrastrukture, športsko-rekreacijske, zdravstvene i slične građevine koji koristi veći broj različitih korisnika, javne prometne površine, moraju biti građene ili uređene tako da se spriječi stvaranje arhitektonsko-urbanističkih barijera.

U građevinama društvene infrastrukture, športsko-rekreacijske, zdravstvene i slične namjene koje koristi veći broj različitih korisnika, osigurati prijem priopćenja nadležnog županijskog centra 112 o vrsti opasnosti i mjerama koje je potrebno poduzeti.

Članak

U članku 52. mijenja se stavak „Klizišta“ tako da glasi:

**Klizišta**

Pojave klizišta (nestabilnog tla) pod utjecajem su geološke građe, geomorfoloških procesa, fizičkih procesa sezonskog karaktera (npr. oborine), te ljudskih aktivnosti (sječa vegetacije, način obrade tla, izgradnja ceste i dr.). Zbog konfiguracije terena na području Grada nalaze se područja erozije i nestabilnog tla te se na tim površinama utvrđuju sljedeća ograničenja i obveze:

* šumsko zemljište se ne smije pretvarati u voćnjake, vinograde, povrtnjake, oranice, livade ili u građevinsko zemljište
* ne smije se kopati jame, zdence, jarke, usjeke za putove i slično
* dozvole za gradnju ili rekonstrukciju objekata mogu se izdati samo ako su prethodno provedena geomehanička istraživanja kojima su utvrđene mjere sanacije klizišta
* dozvole za gradnju ili rekonstrukciju objekata moraju obavezno sadržavati vodopravne uvjete

Sanirana klizišta na području Grada Zaboka:

* klizište kod Miroslava Jurinca u Špičkovini (klizište koje je ugrožavalo stambeni objekt i klizište na nerazvrstanoj cesti)
* klizište kod Marka Turjaka u Gubaševo (klizište koje je ugrožavalo stambeni objekt)
* klizište kod Bunčec Josipa u Proseniku Gubaševskom (klizište koje je ugrožavalo stambeni objekt),
* klizište na nerazvrstanoj cesti (Ulica Josipa Jurja Strossmayera)

Klizišta na području Grada Zaboka koja treba sanirati:

* klizište koje ugrožava stambeni objekt Božidara Ladišića u Humu Zabočkom (KZŽ je financirala izradu geomehaničkog elaborata)
* klizište na nerazvrstanoj cesti (Zagrebačka ulica)
* klizište na nerazvrstanoj cesti u Jakuševcu Zabočkom - NC JZA 005 Odvojak Hanžić

*Mjere zaštite u urbanističkim planovima i građenju*

U svrhu efikasne zaštite od klizišta na području postojećih te potencijalnih klizišta, u slučaju gradnje, propisati obavezu geološkog ispitivanja tla, te zabraniti izgradnju stambenih, poslovnih i drugih građevina na područjima bilo potencijalnih ili postojećih klizišta, ili prije početka izgradnje uvjetovati sanaciju klizišta

Članak

Članak 53. mijenja se tako da glasi:

Zaštita od požara i eksplozija

Sukladno članku 123. Zakonu o zaštiti od požara (NN 92/10 i 114/22) utvrđuju se slijedeći uvjeti zaštite od požara

* Predvidjeti izgradnju vanjske hidrantske mreže u naseljima obuhvaćenim Prostornim planom (Pravilnik o hidrantskoj mreži za gašenje požara (NN 8/06)
* Prometnice projektirati tako da se ispune odredbe Pravilnika o uvjetima za vatrogasne pristupe (NN 35/94 i 123/03)
* Elektroenergetska postrojenja locirati na način propisan Pravilnikom o temeljnim zahtjevima za zaštitu od požara elektroenergetskih postrojenja i uređaja (NN 146/05)
* Potrebno je predvidjeti zaštitne pojaseve za planirane trase plinovoda u skladu s odredbama njemačkih standarda DVGW, odnosno tehničkim propisima Hrvatske stručne udruge za plin. U zaštitnom pojasu se za vrijeme postojanja plinovoda ne smiju graditi zgrade ili druge građevine, kao i na drugi način djelovati radi sprečavanja utjecaja na elemente plinovoda ili pogon plinovoda.
* Građevine projektirati tako da se osigura evakuacija i spašavanje ljudi, životinja i imovine, da se osigura sigurnosna udaljenost između građevina i njihovo požarno odjeljivanje, da se osigura pristup i operativna površina za vatrogasna vozila i osigura dostatni izvor vode za gašenje. U nedostatku hrvatskih propisa za ispunjenje navedenih uvjeta primijeniti i priznata pravila tehničke prakse.

Članak

Članak 55. mijenja se tako da glasi:

Postojeće izgrađene građevine koje ovim planom nisu uključene u građevinska područja smatraju se izdvojenim dijelom građevinskog područja.

Postojeće građevine mogu se rekonstruirati i dograđivati do maksimuma koji je utvrđen za građevinsko područje stambene i mješovite namjene, mogu se graditi zamjenske građevine i prizemne pomoćne građevine tlocrtne površine najviše 50 m2.

Članak

Članak 56. mijenja se tako da glasi:

U obuhvatu plana izrađeni su i važeći sljedeći urbanistički planovi uređenja:

* UPU 3 – Zabok Centar 3 (32,80 ha)
* UPU 4 – zona mješovite namjene Zabok sjever (7,07 ha)
* UPU 5 – novo groblje u Jakuševcu Zabočkom (8,32 ha)
* UPU 8 – dom umirovljenika u Gubaševu (2,00 ha)

Planom je utvrđena obaveza izrade sljedećih urbanističkih planova uređenja:

* UPU 6 – groblje za kućne ljubimce (2,01 ha)

Sukladno članku 89. ZPU Urbanistički planovi uređenja mogu se izrađivati i za područja za koja ovim Planom nije određena obaveza njihove izrade.

U obuhvatu urbanističkih planova uređenja do njihovog se donošenja mogu izdavati odobrenja za izgradnju zamjenskih građevina i za rekonstrukciju postojećih građevina, te na uređenom dijelu građevinskog područja prema ZPU u skladu s lokacijskim uvjetima utvrđenim ovim planom.

# III ZAVRŠNE ODREDBE

Članak

Uvid u ovaj plan može se izvršiti u Gradu Zaboku, Upravnom odjelu za komunalno gospodarstvo i javne potrebe, Zabok, Zivtov trg 10 i Krapinsko-zagorskoj županiji, Upravnom odjelu za prostorno uređenje, gradnju i zaštitu okoliša, Zabok, Kumrovečka 6.

Članak

Postupci za izdavanje lokacijske dozvole, građevinske dozvole i rješenja o izvedenom stanju pokrenuti u vrijeme važenja Prostornog plana uređenja grada Zaboka Službeni glasnik Krapinsko Zagorske županije br. 8/09, 9/11, 3/13, 12/15, 10/17, 45/17, 5/18-pročišćeni tekst, 14/18-ispravak, 30/19, 37/20, 1/21-pročišćeni tekst, 29/21, i 46/21-pročišćeni tekst) završit će se u skladu s odredbama tog plana.

Članak

Ova odluka stupa na snagu osmog dana od dana objave u „Službenom glasniku Krapinsko-zagorske županije“.

**GRADSKO VIJEĆE GRADA ZABOKA**

|  |  |
| --- | --- |
| KLASA: 350-02/23-01/003 | PREDSJEDNIK |
| URBROJ: 2140-6-5/8-24-66 | Gradskog vijeća |
| Zabok, 12. veljače 2024. | Dragutin Črnjević |
|  |  |